recursal/SuperWikiNEXT-32B huggingface dataset:
**ผลรวมเชิงเส้นของออร์บิทัลเชิงอะตอม** (อังกฤษ: linear combination of atomic orbitals; LCAO) เป็นหลักการซ้อนทับทางควอนตัม (quantum superposition) ของออร์บิทัลเชิงอะตอม (atomic orbitals) และเป็นเทคนิคที่ใช้ในการคำนวณออร์บิทัลเชิงโมเลกุล(molecular orbital) ในเคมีควอนตัม ในทางกลศาสตร์ควอนตัมนั้น โครงแบบอิเล็กตรอนของอะตอมถูกอธิบายเป็นฟังก์ชันคลื่น (wavefunctions) ในทางคณิตศาสตร์ฟังก์ชันคลื่นเหล่านี้สามารถบวกและลบกันได้และหลักการนี้ได้ถูกใช้ในการอธิบายการเกิดพันธะเคมี สำหรับโมเลกุลอะตอมคู่ อาทิ ไฮโดรเจน H2

ประวัติ
-------

ผลรวมเชิงเส้นของออร์บิทัลเชิงอะตอมถูกนำมาใช้ในปี ค.ศ. 1929 โดยเซอร์จอห์น เลนนาร์ด-โจนส์ (Sir John Lennard-Jones) ในการอธิบายพันธะเคมีในโมเลกุลอะตอมคู่ของธาตุหมู่หลักคาบแรก โดยคนแรกที่ใช้คือ ลินัส เพาลิง (Linus Pauling) เขาใช้อธิบายโมเลกุล H2+

ผลรวมฟังก์ชันคลื่นแบบเชิงเส้นของออร์บิทัลเชิงอะตอมเป็น ดังนี้

{\displaystyle \ \psi =c\_{a}\psi \_{a}+c\_{b}\psi \_{b}}
เมื่อ *ψ* คือ ฟังก์ชันคลื่นของโมเลกุล *ψ*a และ *ψ*b คือ ฟังก์ชันคลื่นของอะตอม ส่วน *ca* และ *cb* คือสัมประสิทธิ์ที่ปรับค่าได้ โดยสัมประสิทธิ์นี้อาจเท่ากันหรือไม่ก็ได้และอาจมีค่าเป็นบวกหรือมีค่าเป็นลบขึ้นอยู่กับออร์บิทัลแต่ละออร์บิทัลและพลังงานของออร์บิทัลนั้นๆ

แผนภาพพลังงานของออร์บิทัลเชิงเชิงโมเลกุลของ H2 ที่ได้จากการรวมกันเชิงเส้นตรงของออร์บิทัลเชิงอะตอม

หลักการโดยทั่วไป
----------------

หลักการโดยทั่วไปในการประยุกต์คณิตศาสตร์เริ่มต้นจากการกำหนดให้จำนวนออร์บิทัลเชิงโมเลกุลเท่ากับออร์บิทัลเชิงอะตอม โดยออร์บิทัลเชิงอะตอมจำนวน *n* ออร์บิทัล รวมตัวกันเกิดเป็นออร์บิทัลเชิงโมเลกุล *n* ออร์บิทัล ซึ่งสามารถเขียนแทนด้วยตัวเลข *i* โดย *i* มีค่าตั้งแต่ 1 ถึง *n* สำหรับออร์บิทัลเชิงโมเลกุลที่ *i* จะได้ว่า:

{\displaystyle \ \phi \_{i}=c\_{1i}\chi \_{1}+c\_{2i}\chi \_{2}+c\_{3i}\chi \_{3}+\cdots +c\_{ni}\chi \_{n}}
หรือ

{\displaystyle \ \phi \_{i}=\sum \_{r}c\_{ri}\chi \_{r}}
เมื่อ {\displaystyle \ \phi \_{i}} คือ ออร์บิทัลเชิงโมเลกุลที่แสดงด้วยผลรวมของออร์บิทัลเชิงอะตอมจำนวน *n* ออร์บิทัล {\displaystyle \ \chi \_{r}}, {\displaystyle \ c\_{ri}} และ *r* (มีค่าตั้งแต่ 1 ถึง *n*) แทนออร์บิทัลเชิงอะตอมที่รวมกันเป็นออร์บิทัลเชิงโมเลกุล ค่าสัมประสิทธิ์เป็นการถ่วงน้ำหนักการมีส่วนร่วมของออร์บิทัลเชิงอะตอมในออร์บิทัลเชิงโมเลกุล

ดูเพิ่ม
-------

* เวเลนซ์
* เวเลนซ์อิเล็กตรอน
* สารประกอบโคออร์ดิเนชัน
* ทฤษฎีออร์บิทัลเชิงโมเลกุล
* ทฤษฎีสนามผลึก
* ออร์บิทัลเชิงโมเลกุล

อ้างอิง
-------

1. ↑  Huheey, James. *Inorganic Chemistry:Principles of Structure and Reactivity*
2. ↑  **Friedrich Hund and Chemistry, Werner Kutzelnigg , on the occasion of Hund's 100th birthday**, *Angewandte Chemie* , 35, 572–586, (1996)
3. ↑  **Robert S. Mulliken's Nobel Lecture**, *Science*, 157, no. 3784, 13 - 24, (1967)
4. ↑  Gary L. Miessler, Paul J. Fischer, Donald A. Tarr, '*Inorganic Chemistry* 5 ed. Prentice Hall. 110
ไดแอน ฟอสซีย์ กับดิจิต กอริลลาภูเขาตัวผู้ ตัวโปรดของเธอ
**ไดแอน ฟอสซีย์** (อังกฤษ: Dian Fossey; 16 มกราคม ค.ศ. 1932 - 26 ธันวาคม ค.ศ. 1985) นักสัตววิทยาชาวอเมริกัน ผู้ทำการศึกษาพฤติกรรมของสัตว์เลี้ยงลูกด้วยนม โดยเฉพาะกับกอริลลา (วานรวิทยา) เธอมีชื่อเสียงจากการผลงานวิจัยกลุ่มลิงกอริลลาภูเขา ในป่าทึบของประเทศรวันดา มีผลงานเขียนหนังสือ ชื่อ *Gorilla in the Mist* ซึ่งถูกนำมาสร้างเป็นภาพยนตร์ชื่อ *Gorillas in the Mist: The Story of Dian Fossey* (1988) หลังจากเธอเสียชีวิต รับบทโดยซิกัวร์นีย์ วีเวอร์

ประวัติ
-------

ไดแอน ฟอสซีย์ เกิดที่ซาน ฟรานซิสโก สหรัฐอเมริกา ศึกษาหลักสูตรเตรียมสัตวแพทย์ที่มหาวิทยาลัยแคลิฟอร์เนียที่เดวิส แต่ได้เปลี่ยนสาขาไปศึกษาด้านกุมารบำบัด  หลังจบการศึกษาเธอย้ายไปอยู่ที่เมืองหลุยสวิลล์ รัฐเคนทักกี ได้งานเป็นหัวหน้าหน่วยบำบัดที่ศูนย์ฟื้นฟูสมรรถภาพเด็ก เธอเดินทางไปท่องเที่ยวทวีปแอฟริกาเป็นครั้งแรกในปี พ.ศ. 2506 เธอได้พบกับ หลุยส์ ลีกคี นักบรรพชีวินวิทยาชื่อดังชาวเคนยา

ไดแอน ฟอสซีย์ ประทับใจกับการเดินทางในแอฟริกา ในสามปีต่อมา เธอได้ร่วมงานกับ ดร.หลุยส์ ลีกคี ทำการโครงการศึกษากอริลลา บริเวณอุทยานแห่งชาติโวลแคโน ภูเขาไฟวีรุงกา ในแอฟริกากลาง ครอบคลุมพื้นที่พรมแดน 3 ประเทศคือ รวันดา ยูกันดา และสาธารณรัฐประชาธิปไตยคองโก โดยได้รับความสนับสนุนจากสมาคมเนชั่นแนล จีโอกราฟิก

ไดแอน ฟอสซีย์ ก่อตั้งศูนย์วิจัย "คารีโซเก" เมื่อเดือนกันยายน พ.ศ. 2510 ทำการศึกษาพฤติกรรมของกอริลลาเป็นเวลาถึง 18 ปี จนได้ฉายาว่า "สาวน้อยกอริลลา"  ฟอสซีย์ เป็นที่รู้จักว่าเป็นหนึ่งในสาม "นางฟ้าของลีกคี" (Leaky's Angels) เป็นฉายาที่ตั้งเลียนแบบรายการโทรทัศน์ "นางฟ้าชาร์ลี" (Charlie's Angels) ที่โด่งดังช่วงปี พ.ศ. 2519-2524 ร่วมกับเจน กูดดอลล์ ซึ่งศึกษาเรื่องชิมแปนซี และบีรูเต กัลดีกัส ซึ่งศึกษาเรื่องอุรังอุตัง

กอริลลาตัวโปรดของเธอมีชื่อว่า "ดิจิต" *(Digit)* มันถูกกลุ่มผู้ลักลอบค้าสัตว์ป่าฆ่าตายในปี พ.ศ. 2520 จากนั้นไดแอน ฟอสซีย์ได้ตั้งกองทุนชื่อ Digit Fund เพื่อปกป้องกอริลลา และตอบโต้กลุ่มนายพรานด้วยความรุนแรง จนกลุ่มผู้ลักลอบค้าสัตว์ป่าถือว่าเธอเป็นศัตรู และลอบทำร้ายหลายครั้ง

เธอศึกษาปริญญาเอกจากมหาวิทยาลัยเคมบริดจ์ และรับงานสอนที่มหาวิทยาลัยคอร์แนลพร้อมกับเขียนหนังสืออัตชีวประวัติชื่อ *Gorilla in the Mist* ในปี พ.ศ. 2523 และมอบสิทธิ์การถ่ายทำเป็นภาพยนตร์ เพื่อนำรายได้สมทบทุน Digit Fund

ไดแอน ฟอสซีย์ เสียชีวิตเมื่อวันที่ 26 ธันวาคม พ.ศ. 2528 หลังจากกลุ่มผู้ลักลอบค้าสัตว์ป่าลอบเข้าไปในกระท่อมที่พัก แล้วใช้มีดใหญ่ฟันที่ศีรษะจนเสียชีวิต ศพของเธอถูกฝังไว้ใกล้กระท่อมที่พัก ใกล้กับหลุมฝังศพดิจิต และกอริลลาตัวอื่น ๆ ที่ถูกล่า ภายหลังการเสียชีวิตของเธอ กองทุน Digit Fund ได้เปลี่ยนชื่อเป็น The Dian Fossey Gorilla Fund International (DFGDI)

อ้างอิง
-------

1. 1 2  มิเชล สลัง, เกษรินทร์ หวังวงศ์วิโรจน์ แปล *ตำนานผจญภัย ดอกไม้เหล็ก*, เนชั่นแนล จีโอกราฟิก, 2546, ISBN 974-90859-1-4

* ประวัติของไดแอน ฟอสซีย์ เก็บถาวร 2008-02-22 ที่ เวย์แบ็กแมชชีน

แหล่งข้อมูลอื่น
---------------

* ข้อมูลเกี่ยวกับการเสียชีวิตของ ไดแอน ฟอสซีย์ เก็บถาวร 2007-09-29 ที่ archive.today
* เว็บไซต์อุทิศให้ ไดแอน ฟอสซีย์ เก็บถาวร 2011-02-02 ที่ เวย์แบ็กแมชชีน
* กองทุนกอริลลาของไดแอน ฟอสซีย์
**ไดโนซอร์ เจาะแดนลี้ลับช็อกโลก** (อังกฤษ: The Dinosaur Project) ภาพยนตร์แนวผจญภัยระทึกขวัญ สัญชาติอังกฤษ ในปี ค.ศ. 2012

เนื้อเรื่อง
-----------

จากความลี้ลับของป่าดิบคองโกในแอฟริกาตอนกลาง ถึงเรื่องราวของโมเคเลเอ็มเบ็มเบ ไดโนเสาร์ที่ยังมีชีวิตอยู่ ทำให้ โจนาธาน หัวหน้านักวิจัยจากประเทศอังกฤษ พร้อมด้วยลูกทีมกลุ่มหนึ่ง เดินทางเพื่อไปถ่ายทำสารคดีเกี่ยวกับความจริงที่ซ่อนอยู่ พร้อมด้วยเครื่องมือสื่อสารและอุปกรณ์บันทึกชั้นยอด แต่ ลู้ค ลูกชายวัย 15 ปี ของโจนาธานได้แอบเดินทางตามมาด้วย นั่นทำให้โจนาธานหัวเสียไม่น้อย

เมื่อทั้งหมดเดินทางมาถึงด้วยเฮลิคอปเตอร์ ทั้งหมดได้ถูกโจมตีโดยนกประหลาดกลุ่มหนึ่ง ทำให้เฮลิคอปเตอร์ตก นักบินเสียชีวิต ทั้งหมดได้เข้าไปอยู่ในกระท่อมของชนพื้นเมืองที่ร้าง ก่อนที่จะถูกตามไล่ล่าโดยไดโนเสาร์ทั้งหมดที่อาศัยอยู่ ณ ที่แห่งนั้น จนที่สุด เจ้าหน้าที่ของทางการคองโกได้มาพบกับกระเป๋าสะพายของลู้คลอยน้ำอยู่ ข้างในนั้นมีกล้องวิดีโอที่ถูกบรรจุด้วยวัสดุกันน้ำและกันกระแทกเป็นอย่างดี ซึ่งฟุตเทจที่ลู้คบันทึกเอาไว้ ทำให้โลกต้องตะลึง

นักแสดง
-------

* ริชาร์ด ดิลแลนด์...โจนาธาน มาร์แชนท์
* แมตต์ เคน...ลู้ค มาร์แชนท์
* ปีเตอร์ บรู๊ค...ชาร์ลี
* นาตาชา ลอริ่ง...ลิซ
* สตีเฟ่น เจนนิ่งส์...พีท

เบื้องหลังและการถ่ายทำ
----------------------

*The Dinosuar Project* เป็นภาพยนตร์แนวผจญภัยระทึกขวัญ นำเสนอแบบสารคดี ผ่านการถ่ายทำโดยใช้กล้องวิดีโอมือถือ ทำให้มีความรู้สึกเสมือนจริง เหมือนอยู่ในเหตุการณ์ จากการกำกับและเขียนบท โดย ซิด เบนเน็ต

โดยได้วางคาแรตเตอร์ไว้แบบไม่ซับซ้อน ตัวหัวหน้าคณะคือ โจนาธาน มีบุคคลิกความเป็นผู้นำสูง แต่ก็มีความขัดแย้งกับ ลู้ค ลูกชายวัย 15 ที่ไม่ได้ตั้งใจจะให้มาด้วย แต่ลู้คมีความเชี่ยวชาญเรื่องเครื่องมือสื่อสาร ซึ่งก็ได้พิสูจน์ให้โจนาธานเห็นว่า สิ่งที่ลู้คถนัดสามารถนำมาซึ่งการค้นพบที่น่าอัศจรรย์เป็นอย่างยิ่ง 

ภาพยนตร์นั้นได้ถ่ายทำจริง ๆ กันในป่าดิบของแอฟริกาใต้ ในช่วงที่ถ่ายทำตรงกับฤดูหนาวและต้องเผชิญกับพายุที่ค่อนข้างรุนแรงหลายครั้ง แต่ก็ไม่มีใครถอดใจไปแม้แต่คนเดียว

อ้างอิง
-------

1. ↑  The Dinosaur Project[*ลิงก์เสีย*]
2. ↑  The Dinosaur / ไดโนซอร์ เจาะแดนลี้ลับช็อกโลก จากผู้จัดการออนไลน์

แหล่งข้อมูลอื่น
---------------

* *The Dinosaur Project* ที่อินเทอร์เน็ตมูวีเดตาเบส
**สิงโตทะเลกาลาปาโกส** (อังกฤษ: Galápagos sea lion; ชื่อวิทยาศาสตร์: *Zalophus wollebaeki*) สัตว์เลี้ยงลูกด้วยนมในอันดับสัตว์กินเนื้อ จำพวกสิงโตทะเลชนิดหนึ่ง 

สิงโตทะเลกาลาปาโกส อยู่ในสกุลเดียวกันกับสิงโตทะเลแคลิฟอร์เนีย (*Z. californianus*) แต่มีขนาดเล็กกว่า นับเป็นสิงโตทะเลหรือแมวน้ำเพียงชนิดเดียวเท่านั้น ที่ไม่ได้อาศัยอยู่ในพื้นที่ที่มีอุณหภูมิหนาวเย็น หรือเขตขั้วโลก แต่อาศัยอยู่ในเขตร้อนใกล้เส้นศูนย์สูตร สันนิษฐานว่าคงเป็นเพราะในโลกยุคน้ำแข็ง มีกระแสน้ำเย็นทั้งเหนือและใต้ได้พัดพาเอาบรรพบุรุษของสิงโตทะเลกาลาปาโกส เดินทางมายังที่หมู่เกาะกาลาปาโกส อันเป็นสถานที่แห่งเดียวที่จะมีการพบเห็นสิงโตทะเลกาลาปาโกสได้

สิงโตทะเลกาลาปาโกส พบอาศัยอยู่แทบทุกเกาะในหมู่เกาะกาลาปาโกส ตัวผู้เมื่อโตเต็มที่มีน้ำหนักประมาณ 225 กิโลกรัม โดยจะมีอาณานิคมหรืออาณาเขตเป็นของตนเอง ประกอบด้วยตัวเมียราว 30 ตัว และลูก ๆ อีกจำนวนหนึ่ง ตัวผู้จะแสดงความเป็นเจ้าของหรือผู้ครอบครองด้วยการดำผุดดำว่ายในน้ำใกล้ชายฝั่ง เพื่อป้องกันตัวผู้ตัวอื่นบุกรุกเข้ามา ซึ่งการกระทำเช่นนี้จะทำให้ตัวผู้ตัวนั้นเหนื่อยล้าในเวลาประมาณ 4-8 สัปดาห์ เป็นการเปิดโอกาสให้ตัวผู้ตัวอื่นเข้ามาแย่งอาณาเขตและตัวเมียทั้งหมด ตัวผู้ที่พ่ายแพ้จะหลบไปพักฟื้นกันเป็นกลุ่มในสถานที่อื่น ซึ่งจะมีแต่ตัวผู้ที่มีสภาพเช่นเดียวกันรวมตัวกัน เพื่อรอเวลาบุกชิงอาณาเขตคืน สิงโตทะเลกาลาปาโกสกินปลาและสัตว์น้ำต่าง ๆ เป็นอาหารหลัก โดยเฉพาะอย่างยิ่งปลาซาร์ดีน สามารถออกไปหาอาหารได้ไกลถึง 15 กิโลเมตรในทะเล แต่ก็มีความเสี่ยงที่จะะจอกับศัตรูตามธรรมชาติด้วย เช่น ปลาฉลาม และวาฬเพชฌฆาต

สิงโตทะเลกาลาปาโกส มีฤดูผสมพันธุ์ที่ยาวนานตั้งแต่เดือนพฤษภาคม-มกราคม ในปีถัดไป ออกลูกครั้งละ 1 ตัว ลูกสิงโตทะเลจะดูดกินนมแม่จนอายุได้ 1 ขวบ และจะได้รับการป้องกันดูแลจนอายุได้ 3 ขวบ ในขณะที่แม่สิงโตทะเลออกไปหาอาหาร จะมีสิงโตทะเลตัวเมียตัวอื่นทำหน้าที่ดูแลแทน ขณะเดียวกันสิงโตทะเลตัวผู้ก็จะทำหน้าที่เฝ้าระวังภัยให้เช่นกัน

สิงโตทะเลตัวเมียและลูกอ่อน
สิงโตทะเลกาลาปาโกส เป็นสัตว์ที่ไม่เกรงกลัวมนุษย์ มักเข้ามาอยู่ใกล้ ๆ เมื่อพบเจอมนุษย์ รวมถึงดำน้ำใกล้กับนักดำน้ำด้วย จึงถือเป็นสิ่งที่ดึงดูดใจประการหนึ่งที่เรียกผู้คนให้เดินทางมาท่องเที่ยวที่หมู่เกาะกาลาปาโกส นอกจากนี้แล้วยังมีพฤติกรรมแย่งกินปลาจากร้านขายปลาบนเกาะซานตาครูซ ของหมู่เกาะกาลาปาโกสกับนกกระทุงสีน้ำตาล (*Pelecanus occidentalis*) อีกด้วย

อ้างอิง
-------

1. 1 2  Aurioles, D. & Trillmich, F. (2008). *Zalophus wollebaeki*. In: IUCN 2008. IUCN Red List of Threatened Species. Downloaded on 30 January 2009.
2. 1 2 3  "สุดหล้าฟ้าเขียวปี 11 เอกวาดอร์ - กาลาปากอส". ช่อง 3. 7 March 2015. คลังข้อมูลเก่าเก็บจากแหล่งเดิมเมื่อ 2015-03-16. สืบค้นเมื่อ 7 March 2015.
3. ↑  *สิงโตทะเล (Sea Lions)*, หน้า 2. นิตยสาร แม็ค 4 ปีที่ 14 ฉบับที่ 4 สิงหาคม 2537
4. ↑  "สุดหล้าฟ้าเขียว: กาลาปากอส 3". ช่อง 3. 31 Janaury 2015. คลังข้อมูลเก่าเก็บจากแหล่งเดิมเมื่อ 2015-03-31. สืบค้นเมื่อ 31 Janaury 2015. `{{cite web}}`: ตรวจสอบค่าวันที่ใน: `|accessdate=` และ `|date=` (help)

คอมมอนส์ มีภาพและสื่อเกี่ยวกับ:  
***Zalophus wollebaeki***

แหล่งข้อมูลอื่น
---------------

 ข้อมูลที่เกี่ยวข้องกับ Zalophus wollebaeki ที่วิกิสปีชีส์
**ต้นเนียง** หรือ **ลูกเนียง** ชื่อวิทยาศาสตร์: *Archidendron pauciflorum*เป็นไม้ยืนต้น เป็นพืชพื้นเมืองในเอเชียตะวันออกเฉียงใต้ มีกลิ่นแรง ในอินโดนีเซียและมาเลเซียเรียก *jering* ในพม่าเรียก**da nyin thee** ทางภาคใต้ของไทยเรียกลูกเนียง เปลือกต้นสีเทาหรือน้ำตาลอ่อนปนเทา ยอดอ่อนสีแดง ดอกสีขาว ขนาดเล็ก ออกเป็นช่อ ผลมีเปลือกแข็ง ผลเป็นฝักแบนเป็นเกลียวไปทางเดียวกัน คล้ายรูปเกือกม้า ผิวสีน้ำตาลคล้ำ ในลูกเนียงดิบมีกรดเจงโคลิก (djenkolic acid) ซึ่งเป็นกรดอะมิโนที่มีกรดกำมะถันสูงมาก สารนี้ทำลายระบบประสาทของไต ทำให้ปัสสาวะไม่ออก หรือปัสสาวะไม่สะดวก

เนื้อข้างในรับประทานได้ ผลอ่อนเปลือกในที่ติดกับเม็ดเป็นสีนวล ต้มสุกแล้วด้าน ผิวสีดำ เนื้อไม่เหนียว ผลแก่จัดเมื่อต้มจะเป็นสีปูนแดง เนื้อเหนียวมัน ไม่มีกลิ่นเหม็น ทางใต้กินเป็นผักจิ้มน้ำพริก กินกับขนมจีน ถ้ามีมากจะนำไปเพาะ หรือนำไปดองก่อนรับประทาน ทำเป็นขนมได้โดยนำไปต้มเคล้ากับน้ำตาลทรายและมะพร้าวขูด ในอินโดนีเซียนำไปเป็นส่วนผสมของซัมบัล เรินดัง หรือแกง และเซอมูร์ ในพม่านำไปดองหรือต้มกินกับน้ำพริก

อ้างอิง
-------

1. ↑  sosarsenic.net
2. ↑
3. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2014-04-06. สืบค้นเมื่อ 2015-11-20.
4. ↑  180 ตำรับ ผักพื้นบ้านอาหารไทย. พิมพ์ครั้งที่ 2. กรุงเทพฯ: แสงแดด. 2551.
**สเต็ปโดนใจ หัวใจโดนเธอ** (Step Up) เป็นภาพยนตร์โรแมนติกสไตล์เต้นรำ ที่ถูกสร้างขึ้นในปี ค.ศ. 2006 โดย ทัชสโตน พิคเจอร์ส กำกับโดย แอนน์ เฟล็ตเชอร์ นำแสดงโดย แชนนิ่ง เททัม ดาราหนุ่มมาแรงจากซีรีส์ Coach Carter และหนังวัยรุ่น ‘She’s The Man’ ที่ทำให้เขาแจ้งเกิด ด้วยการประกบดาราสาวขวัญใจวัยรุ่นอเมริกันอย่าง เจนน่า เดแวน ร่วมด้วยนักแสดงสมทบอย่าง ราเชล กริฟฟิธส์ (จาก HBO Series ‘Six Feet Under’), ร็อบ บราวน์ (Take The Lead และ Coach Carter) และศิลปินอาร์แอนด์บี มาริโอ ก็มาร่วมแสดงในเรื่องนี้ด้วย

สเต็ปโดนใจ หัวใจโดนเธอ เข้าฉายในประเทศไทย เมื่อวันที่ 9 พฤศจิกายน ค.ศ. 2006

เพลงประกอบภาพยนตร์
------------------

อัลบั้มเพลงประกอบภาพยนตร์ สเต็ป อัพ แนวเพลงหลักของอัลบั้มนี้คือ ฮิปฮอป และ อาร์แอนด์บี
เช่น ผลงานจากศิลปินสาวเจ้าของซาวนด์ Crunk n’ B อย่าง เซียร่า เพลง ‘Get Up’ (ขึ้นชาร์ทอันดับ 7 ในบิลบอร์ด)ที่จะรวมอยู่ในอัลบั้มชุดที่ 2 ของเธอที่ออกขายเดือนธันวาคม 2006 นอกจากนั้นเพลงเด่นๆ ก็มี ‘Step Up’ของ ซาแมนธา เจด, ‘Give It Up To Me’ (ฌอน พอล & เคชา โคล) (ขึ้นชาร์ทอันดับ 3 ในบิลบอร์ด) , ‘Say Goodbye’ ของคริส บราวน์ (ขึ้นชาร์ทอันดับ 15 ในบิลบอร์ด)

ในประเทศญี่ปุ่น เพลงประกอบภาพยนตร์คือเพลง BUT ของคุมิ โคดะ (ขึ้นชาร์ทอันดับ 2 ในออริกอนชาร์ท)

รายได้
------

* รายได้ในสัปดาห์แรก 21 ล้านดอลลาร์สหรัฐ ด้วยต้นทุนหนังเพียง 12 ล้านดอลลาร์สหรัฐ
* รายได้รวมเมื่อวันที่ 3 กันยายน ค.ศ. 2006 รายได้ 62,519,000 ดอลลาร์สหรัฐ

แหล่งข้อมูลอื่น
---------------

* เว็บอย่างเป็นทางการใน myspace.com
* Step Up (2006) ที่ สยามโซน.คอม
กล้องที่ใช้ฐานตั้งระบบขอบฟ้า ผลิตในสหภาพโซเวียตในปี 1958 สำหรับภูมิมาตรศาสตร์
**ฐานตั้งระบบขอบฟ้า** (อังกฤษ: altazimuth mount หรือ alt-azimuth mount) คือฐานตั้งที่ใช้สำหรับหันอุปกรณ์โดยหมุนไปตามระบบพิกัดขอบฟ้า ซึ่งประกอบด้วยแกนตั้งคือมุมเงย และแกนนอนคือมุมทิศ ฐานตั้งประเภทนี้มีโครงสร้างที่เรียบง่ายและต้นทุนต่ำ และสามารถใช้กับเครื่องมือต่าง ๆ เช่น กล้องโทรทรรศน์ กล้องถ่ายภาพ สายอากาศ หรือแผงเซลล์แสงอาทิตย์

การประยุกต์ใช้
--------------

### ภูมิมาตรศาสตร์

กล้องโทรทรรศน์ที่ใช้ฐานตั้งระบบขอบฟ้าสามารถใช้ในภูมิมาตรศาสตร์ เป็นเครื่องมือสำคัญในงานวัดค่าเพื่อการก่อสร้าง โดยเฉพาะในสถานที่ที่ยากต่อการเข้าถึง

### ดาราศาสตร์

 กล้องโทรทรรศน์แบบนิวตันที่ติดตั้งบนฐานตั้งระบบขอบฟ้า
เมื่อใช้ในกล้องโทรทรรศน์ดาราศาสตร์ ข้อได้เปรียบที่สำคัญที่สุดของฐานตั้งแบบนี้คือความเรียบง่ายของการออกแบบกลไก ส่วนข้อเสียเปรียบหลักคือไม่สามารถติดตามแกนการหมุนได้เหมือนอย่างฐานตั้งระบบศูนย์สูตร โดยวัตถุที่เคลื่อนที่ในท้องฟ้ายามค่ำคืน เนื่องจากการหมุนของโลก ถ้าเป็นฐานตั้งระบบศูนย์สูตรจะแค่หมุนแกนเดียวด้วยความเร็วคงที่เพื่อติดตามวัตถุท้องฟ้า ฐานตั้งระบบขอบฟ้าไม่เพียงแต่ต้องหมุนแกนสองแกนไปพร้อมกันเท่านั้น แต่ยังต้องเปลี่ยนความเร็วในการหมุนในแกนต่าง ๆ ไปตลอดเวลา และยังจำเป็นต้องหมุนมุมของขอบเขตการมองเห็นอีกด้วย แต่เนื่องจากการพัฒนาเทคโนโลยีอิเล็กทรอนิกส์ และระบบขับเคลื่อนสองแบบดิจิทัลได้ขจัดข้อบกพร่องนี้ ดังนั้นกล้องโทรทรรศน์รูรับแสงขนาดใหญ่จำนวนมากในหอดูดาวสมัยใหม่จึงใช้ฐานตั้งระบบขอบฟ้า เพื่อลดการสูญเสียความแม่นยำซึ่งเกิดจากการเสียรูปทางกล

สำหรับในกล้องโทรทรรศน์ที่ใหญ่ ต้นทุนของการติดตั้งฐานตั้งระบบศูนย์สูตรนั้นสูงมาก ดังนั้นจึงถูกแทนที่ด้วยฐานตั้งระบบขอบฟ้าที่ควบคุมด้วยคอมพิวเตอร์ โครงสร้างที่เรียบง่ายของฐานตั้งระบบขอบฟ้าสามารถลดต้นทุนได้อย่างมาก ซึ่งเพียงพอที่จะนำมาใช้เพื่อพัฒนากลไกการติดตามและชี้ภาพที่ดีขึ้น ฐานตั้งระบบขอบฟ้ายังสามารถลดราคาโครงสร้างของโดมที่คลุมล้อมกล้องโทรทรรศน์ด้วย

รวมถึงกล้องโทรทรรศน์ดาราศาสตร์ที่สร้างขึ้นเองโดยนักดาราศาสตร์สมัครเล่นบางรุ่นซึ่งออกแบบมาเป็นพิเศษสำหรับการสังเกตการณ์ด้วยภาพที่มีกำลังขยายต่ำก็ยังใช้ฐานตั้งระบบขอบฟ้า เพื่อลดต้นทุนและน้ำหนัก เช่น กล้องโทรทรรศน์แบบดอปสัน และ กล้องโทรทรรศน์แบบ GoTo

อ้างอิง
-------

1. ↑  Mahra, H. S.; Karkera, B. N. (1985). "Field rotation with altazimuth mounting telescope". *Bull. Astron. Soc. India*. **13**: 88.
2. ↑  "Pierre Léna, François Lebrun, François Mignard, **Observational astrophysics**, page 147". คลังข้อมูลเก่าเก็บจากแหล่งเดิมเมื่อ 2014-06-26. สืบค้นเมื่อ 2018-12-13.
3. ↑  Dawe, J. A.; Watson, F. G. (1985). "Design for a large altazimuth Schmidt telescope". *Occas. Rep. R. Obs. Edinb*. **16**: 15-18.
4. ↑  "Siegfried Marx, Werner Pfau, **Astrophotography with the Schmidt telescope**, page 18". คลังข้อมูลเก่าเก็บจากแหล่งเดิมเมื่อ 2014-06-26. สืบค้นเมื่อ 2018-12-13.
บทความนี้เกี่ยวกับภาพยนตร์ สำหรับละครโทรทัศน์ ดูที่ เดชนางพญาผมขาว (ละครโทรทัศน์)

**เดชนางพญาผมขาว** (อังกฤษ: The White Haired Witch of Lunar Kingdom ) เป็นภาพยนตร์ฮ่องกงกำลังภายใน ออกฉายเมื่อปี ค.ศ. 2014 กำกับโดย จาง จื่อเลี่ยง เป็นภาพยนตร์ที่สร้างมาจากนวนิยายของ เหลียง อู๋เฉิง เรื่อง นางพญาผมขาว นำแสดงโดย หวง เสี่ยวหมิง, ฟ่าน ปิงปิง และ เจ้า เหวินจั๋ว

เนื้อเรื่องย่อ
--------------

หลังจากที่ราชวงศ์หมิงเกิดการฉ้อโกงการใหญ่ทั่วทั้งแผ่นดินจีนทำให้เกิดนางอสุนีหยก สาวสวยที่ต่อต้านการฉ้อโกงทุกรูปแบบ ทหารข้ารับใช้ฮ่องเต้ผู้ชัวช้าจึงใส่ความว่าอสุนีหยกเป็นผู้สังหารท่านเจ้าเมืองทำให้อสุนีหยกต้องหนีเอาตัวรอดไปแถวชายแดน ในขณะที่จั่วอี้หังถูกไล่ล่าจากทหารเช่นกันเมื่อเจ้าสำนักของเขาตั้งใจจะให้อี้หังขึ้นเป็นเจ้าสำนักแทนตนจึงถวายยาอายุวัตถนะแด่ฮ่องเด้ แต่กลับถูกหักหลังอี้หังจึงต้องหนีเช่นกัน เมื่ออสุนีหยกพบกับอี้หัง และรู้ว่าเขาก็ถูกใส่ร้ายเหมือนเธอ อสุนีหยกจึงพาอี้หังหนีไปในหมู่บ้านที่มีชื่อว่า"ถ้ำปีศาจ" ความสัมพันธ์ของทั้งคู่ดีขึ้นเรื่อยๆ จนในที่สุดทั้งสองจึงตัดสินใจแต่งงานกัน แต่เมือทหารบุกเข้าหมู่บ้านและบอกอี้หังว่าความจริงแล้วอสุนีหยกเป็นคนฆ่าท่านเจ้าเมืองที่เป็นปู่ของเขา ทำให้หัวใจของอี้หังแทบแตกสลาย เขาตัดสินใจเลิกกับเธอและไปมีผู้หญิงคนใหม่ เมื่อเวลาผ่านไปอี้หังกำลังจะแต่งงานกับผู้หญิงใหม่ของเขาแต่หัวใจที่ช้ำไปด้วยความรักก็ฝังด้วยความแค้นของอสุนีหยก จึงทำให้เธอบุกไปงานแต่งงานของอี้หังและแทงเข้าที่หัวใจของเขา จากความเสียใจครั้งนี้ทำให้ผมของอสุนีหยกกลายเป็นสีขาวหรือนางพยาผมขาวนั้นเอง

นักแสดงนำ
---------

* ฟ่าน ปิงปิง รับบท เลี่ยน หนีชาง
* หวง เสี่ยวหมิง รับบท จั่ว อี้หัง
* เจ้า เหวินจั๋ว รับบท จิน ตู๋อี้
* หวัง เสี่ยปิง รับบท มู่หรง จง
* หนี่ ต้าหง รับบท เว่ย จงเสียน
* ถง เหยา รับบท เกอ ผิงถิง
* หลี่ ซินหรู รับบท เตีย ซานหู
* เซซิเลีย ยิป รับบท หลิง หยุนฟง
* เหยิน อี้ควน รับบท หวง ไท่จี่

อ้างอิง
-------

1. ↑  "Fan Bingbing and Huang Xiaoming Completes [*sic*] Filming "White Haired Witch"". Jayne Stars. 4 April 2013. สืบค้นเมื่อ 8 April 2013.

แหล่งข้อมูลอื่น
---------------

* เดชนางพญาผมขาว ที่อินเทอร์เน็ตมูวีเดตาเบส
สำหรับวงดนตรี ดูที่ อะวิลเฮ็ล์มสกรีม สำหรับเพลงโดยเจมส์ เบลก ดูที่ เดอะวิลเฮ็ล์มสกรีม
เสียงกรีดร้องวิลเฮ็ล์ม
**เสียงกรีดร้องวิลเฮ็ล์ม** (อังกฤษ: Wilhelm scream) เป็นเสียงประกอบเผื่อใช้ซึ่งมีผู้นำมาใช้ในภาพยนตร์ชุดทางโทรทัศน์และภาพยนตร์แล้วอย่างน้อย 433 เรื่อง (ณ เดือนมกราคม พ.ศ. 2563) โดยใช้ครั้งแรกเมื่อ พ.ศ. 2494 ในภาพยนตร์ *ดิสทันต์ดรัมส์* เสียงประกอบนี้มักใช้กับตัวละครที่ถูกยิง ตกจากที่สูงมาก หรือกระเด็นจากแรงระเบิด

ผู้ให้เสียงกรีดร้องวิลเฮ็ล์มคือ เช็บ วูลีย์ นักแสดงและนักร้องชาวอเมริกัน เสียงประกอบนี้ได้ชื่อมาจากพลทหารวิลเฮ็ล์ม ตัวละครในภาพยนตร์คาวบอยเรื่อง *เดอะชาร์จแอตเฟเธอร์ริเวอร์* ใน พ.ศ. 2496 เมื่อตัวละครนี้ถูกยิงด้วยธนูเข้าที่ต้นขา นี่เป็นครั้งแรกที่มีการใช้เสียงประกอบนี้จากคลังเสียงเผื่อใช้ของวอร์เนอร์บราเธอส์ แต่ก็เชื่อกันว่า *เดอะชาร์จแอตเฟเธอร์ริเวอร์* ใช้เสียงประกอบนี้เป็นเรื่องที่สาม

เสียงกรีดร้องวิลเฮ็ล์มได้รับความนิยมอีกครั้งหลังจากถูกใช้ในภาพยนตร์ชุด *สตาร์ วอร์ส*, ภาพยนตร์ชุด *ขุมทรัพย์สุดขอบฟ้า* และภาพยนตร์แอนิเมชันของเดอะวอลต์ดิสนีย์กับพิกซาร์ (เช่น *ทอยสตอรี*, *4 ล้อซิ่ง...ซ่าท้าโลก*, *ปู่ซ่าบ้าพลัง*, *ทอย สตอรี่ 3*, *สายลับสี่ล้อ ซิ่งสนั่นโลก*, *มหา'ลัย มอนส์เตอร์*, *ทอย สตอรี่ 4*, *คู่ซ่าล่ามนต์มหัศจรรย์*) รวมทั้งในภาพยนตร์เงินล้าน รายการโทรทัศน์ การ์ตูน และวิดีโอเกมอีกเป็นจำนวนมาก

อ้างอิง
-------

1. ↑  "IMDB list of movies allegedly incorporating the Wilhelm scream". สืบค้นเมื่อ 23 April 2019.
2. ↑  Lee, Jaes (September 25, 2007). "Cue the Scream: Meet Hollywood's Go-To Shriek". *Wired* (15.10). สืบค้นเมื่อ December 26, 2017.
3. ↑  "Does That Scream Sound Familiar?". *ABC News*. October 14, 2007. สืบค้นเมื่อ December 26, 2017.
4. ↑  Malvern, Jack (May 21, 2005). "Aaaaaaaarrrrrrrrgggggghhh!!". *The Times*. สืบค้นเมื่อ December 12, 2009.
5. ↑  Garfield, Bob; Gladstone, Brooke (December 30, 2005), "Wilhelm", *On the Media*

แหล่งข้อมูลอื่น
---------------

* Wilhelm Scream Sample (1951) from The Community Audio collection at the Internet Archive
* *Times* article in which Sheb Wooley's widow states her belief that her husband was the man behind the scream
* IMDB page: Most Popular "Wilhelm Scream" Titles"
* Wilhelm Scream remastered files (free to use)
**ลี ซึงฮุน** (เกาหลี: 이승훈; ฮันจา: 李承勳; อังกฤษ: Lee Seung-hoon) นักมวยสากลชาวเกาหลีใต้ เกิดเมื่อวันที่ 26 กรกฎาคม พ.ศ. 2503 สถิติการชก 52 ครั้ง ชนะ 45 (น็อค 25) เสมอ 1 แพ้ 6

ประวัติ
-------

ในการชกมวยสากลอาชีพ ลีเคยชกแพ้เนตรน้อย ศ.วรสิงห์ และคิม ฮวานจิน ใน พ.ศ. 2520 แต่ในปีถัดมา ลีก็ได้ครองแชมป์เกาหลีใต้รุ่นฟลายเวท และชกชนะคะแนน พรูเดนซิโอ คาร์โดนา ใน พ.ศ. 2522 ลีขยับขึ้นมาชกในรุ่นซูเปอร์ฟลายเวท และขึ้นชิงแชมป์โลกรุ่นนี้ของสภามวยโลก (WBC) แต่เป็นฝ่ายแพ้ราฟาเอล โอโรโนไป

ใน พ.ศ. 2524 ลีขึ้นมาชกในรุ่นแบนตัมเวท ชกชนะ คิม ซุงจุน แล้วขึ้นชิงแชมป์โลกกับกัวดา ลูเป้ พินเตอร์ เมื่อ 3 มิถุนายน พ.ศ. 2525 แต่ไม่สำเร็จ แม้จะชกพินเตอร์ลงไปนับได้ก่อนในยกที่ 5 หลังจากนั้น ลีขึ้นไปชกในรุ่นซูเปอร์แบนตัมเวท ชกชนะอดีตแชมป์โลก ริคาร์โด คาร์โดนาและขึ้นชิงแชมป์โลกรุ่นนี้ของสมาคมมวยโลกกับวิคเตอร์ กาเลฮาสเมื่อ 2 ก.พ. 2528 แต่ไม่สำเร็จอีก

ต่อมาในเดือนธันวาคม พ.ศ. 2529 ลีมีโอกาสชิงแชมป์โลกรุ่นจูเนียร์แบนตัมเวท สหพันธ์มวยนานาชาติ (IBF) ที่ว่างเพราะคิม จีวอนสละตำแหน่ง การชกมีขึ้นในเดือนมกราคม 2530 ปรากฏว่าลีเป็นฝ่ายชนะประยูรศักดิ์ เมืองสุรินทร์ แม้จะป้องกันตำแหน่งได้ถึง 3 ครั้ง แต่ลีต้องสละตำแหน่งเมื่อ พ.ศ. 2531 เพราะเกาหลีใต้ไม่สนับสนุน IBF ลีขึ้นชกชนะฮูเลียน โซลิสในเดือนมีนาคม พ.ศ. 2531 จากนั้นขึ้นชิงแชมป์โลกรุ่นซูเปอร์แบนตัมเวทของ WBC กับดาเนียล ซาราโกซา แต่ไม่สำเร็จอีก ในที่สุดจึงแขวนนวมไปใน พ.ศ. 2532

เกียรติประวัติ
--------------

* แชมป์เกาหลีใต้รุ่นฟลายเวท (2521)
* แชมป์โลก IBF รุ่นจูเนียร์แบนตั้มเวท
	+ ชิง 18 มกราคม 2530 ชนะน็อค ประยูรศักดิ์ เมืองสุรินทร์ ยก 9 ที่ เกาหลีใต้
	+ ป้องกันแชมป์ครั้งที่ 1, 5 เมษายน 2530 ชนะน็อค ฆอร์เฆ อูร์บินา ดิอัซ ยก 10 ที่ เกาหลีใต้
	+ ป้องกันแชมป์ครั้งที่ 2, 19 กรกฎาคม 2530 ชนะน็อค ลีออน คอลลิน ยก 5 ที่ เกาหลีใต้
	+ ป้องกันแชมป์ครั้งที่ 3, 27 ธันวาคม 2530 ชนะคะแนน โฮเซ ซานาบริอา ที่ เกาหลีใต้
* เคยชิงแชมป์ต่อไปนี้แต่ไม่สำเร็จ
	+ ชิงแชมป์โลก WBC รุ่น​จูเนียร์​แบนตั้มเวท​ เมื่อ 2 กุมภาพันธ์ 2523 แพ้คะแนน ราฟาเอล โอโรโน่ ที่ เวเนซุเอลา
	+ ชิงแชมป์โลก WBC รุ่นแบนตั้มเวท เมื่อ 3 มิถุนายน 2525 แพ้น็อค ลูเป ปินตอร์ ยก 11 ที่ สหรัฐ
	+ ชิงแชมป์โลก WBA รุ่น​จูเนียร์​เฟเธอร์เวท​ เมื่อ 2 กุมภาพันธ์ 2528 แพ้คะแนน บิกตอร์ กาเยฮัส ที่ ปวยร์โตรีโก
	+ ชิงแชมป์โลก WBC รุ่นจูเนียร์​เฟเธอร์เวท​ เมื่อ 29 พฤษภาคม 2531 เสมอกับ ดานิเอล ซาราโกซา ที่ เกาหลีใต้

อ้างอิง
-------

* สถิติการชก boxrec.com เก็บถาวร 2015-04-07 ที่ เวย์แบ็กแมชชีน (อังกฤษ)

1. ↑  Rold, Cliff (18 March 2009). "The Top 20 Junior Featherweights of All-Time". Boxing Scene. สืบค้นเมื่อ 10 October 2014.
**วงศ์ปลาหัวตะกั่ว** (อังกฤษ: Killifish, Rivuline, Egg-laying toothcarp) เป็นวงศ์ของปลาน้ำจืดและน้ำกร่อยขนาดเล็ก อยู่ในอันดับ Cyprinodontiformes อันเป็นอันดับเดียวกับวงศ์ปลาสอดหรือปลาหางนกยูง (Poeciliidae) ใช้ชื่อวงศ์ว่า Aplocheilidae (/แอ็พ-โล-ไคล-อิ-ดี้/)

มีรูปร่างโดยรวมป้อมสั้น ปากแหลม ปากบนยืดหดได้ดี นัยน์ตาโตและอยู่ส่วนบนของหัว ครีบท้องอยู่ใกล้กับครีบก้น เส้นข้างลำตัวไม่สมบูรณ์และปรากฏให้เห็นเฉพาะบริเวณเหนือครีบอก ครีบหลังอยู่ใกล้กับครีบหาง ครีบก้นใหญ่ ครีบหางปลายกลมมน 

เป็นปลาขนาดเล็ก มีขนาดความยาวเต็มที่ไม่เกิน 10 เซนติเมตร มักอาศัยอยู่รวมเป็นฝูงบริเวณผิวน้ำ โดยหากินแมลงน้ำ เช่น ลูกน้ำ, ไรแดง เป็นอาหาร

มีพฤติกรรมการวางไข่ โดยวางไข่ติดกับไม้น้ำ และไข่ผูกติดกันเป็นแพ บางชนิดอมไข่ไว้ในปาก

เป็นปลาที่มีสมาชิกในวงศ์มากมาย หลายสกุล หลายร้อยชนิด จึงแบ่งออกได้เป็น 2 วงศ์ย่อย (ดูในตาราง)

พบกระจายพันธุ์อย่างกว้างขวาง โดยพบตั้งแต่ทวีปอเมริกาเหนือจนถึงอเมริกาใต้, แอฟริกา, เอเชียใต้, เอเชียตะวันออกเฉียงใต้จนถึงอินโดนีเซีย สำหรับในประเทศไทยพบเพียงชนิดเดียวเท่านั้น คือ ปลาหัวตะกั่ว (*Aplocheilus panchax*) พบได้ในทุกแหล่งน้ำทั่วประเทศ

นิยมเลี้ยงเป็นปลาสวยงาม โดยมีชื่อเฉพาะในวงการปลาสวยงามว่า "คิลลี่ฟิช"

อ้างอิง
-------

1. ↑  จาก ITIS.gov (อังกฤษ)
2. ↑  สมโภชน์ อัคคะทวีวัฒน์. *สาระน่ารู้ปลาน้ำจืดไทย เล่ม ๒*. กรุงเทพฯ : องค์การค้าของคุรุสภา, 2547. 257 หน้า. หน้า 105. ISBN 974-00-8738-8

แหล่งข้อมูลอื่น
---------------

* จาก Fishbase.org (อังกฤษ)
**วงศ์ปลาหางแข็ง** (อังกฤษ: Jacks, Pompanos, Horse mackerels, Scads, Trevallies, Crevallies, Tunas) เป็นวงศ์ของปลาทะเลกระดูกแข็งวงศ์หนึ่ง ในอันดับปลากะพง (Perciformes) ใช้ชื่อวงศ์ว่า Carangidae

มีรูปร่างลำตัวสั้นหรือค่อนข้างสั้น คอดหางเรียว มีเกล็ดขนาดเล็กแบบราบเรียบ เส้นข้างลำตัวสมบูรณ์ มีเกล็ดแปรรูปขนาดใหญ่ที่บริเวณเส้นข้างลำตัว โดยเฉพาะบริเวณข้อหางเสมือนเกราะ อันเป็นที่มาของชื่อเรียก ส่วนหน้าโค้งงอ ส่วนท้ายอาจมีหรือไม่มีสันกระดูกแข็ง ส่วนใหญ่มีซี่กรองเหงือกยาวเรียวครีบหลังมีสองตอนแยกจากกัน ครีบแรกมีเงี่ยงไม่แข็ง บริเวณหน้าครีบก้นมีก้านครีบแข็ง 2 อัน แยกออกมาจากครีบก้น ซึ่งสามารถพับได้ ครีบอกยาวเรียวโค้งแบบรูปเคียว ครีบหางเว้าลึกแบบส้อม 

พบกระจายพันธุ์ในมหาสมุทรแปซิฟิก, แอตแลนติก และมหาสมุทรอินเดีย ปลาขนาดเล็กจะอาศัยอยู่ใกล้ชายฝั่ง หรือตามแหล่งน้ำจืดหรือน้ำกร่อยใกล้ทะเล เช่น ปากแม่น้ำ, ชะวากทะเล เป็นปลากินเนื้อเป็นอาหาร มีพฤติกรรมอยู่เป็นฝูงขนาดใหญ่ มีขนาดโดยเฉลี่ยประมาณ 25-100 เซนติเมตร ชนิดที่มีขนาดใหญ่ที่สุด คือ 2 เมตร

แบ่งออกเป็น 30 สกุล ประมาณ 151 ชนิด

จัดเป็นปลาเศรษฐกิจที่มีความสำคัญอย่างมากวงศ์หนึ่ง โดยมีการนำไปบริโภคทั้งสด และแปรรูปเป็น ปลากระป๋อง (โดยเฉพาะใช้แทนปลาในวงศ์ปลาหลังเขียว (Clupeidae), ปลาเค็ม เป็นต้น 

ในน่านน้ำไทย มีหลายชนิด โดยชนิดที่สำคัญ ๆ และเป็นที่รู้จักกันดี ได้แก่ ปลาสำลี (*Seriolina nigrofasciata*), ปลาหางแข็ง (*Megalaspis cordyla*), ปลาหางแข็งบั้ง (*Atule mate*), ปลาข้างเหลือง (*Selaroides leptolepis*), ปลากะมง (*Caranx* sp.), ปลาโฉมงาม (*Alectis* sp.) และปลาจะละเม็ดดำ (*Parastromateus niger*) เป็นต้น

อ้างอิง
-------

1. ↑  อภินันท์ สุวรรณรักษ์ ผศ. *ล่องแม่แตง ตอน 2 : ทดสอบความอดทน* นิตยสาร Aquarium Biz หน้า 124 ปีที่ 2 ฉบับที่ 16: ตุลาคม 2011
2. ↑  "Carangidae". ระบบข้อมูลการจำแนกพันธุ์แบบบูรณาการ.
3. ↑  แฉปลาป๋องมั่วนิ่มปลาทูแทนซาร์ดีน
4. ↑  "มีนวิทยา". คลังข้อมูลเก่าเก็บจากแหล่งเดิมเมื่อ 2010-03-03. สืบค้นเมื่อ 2012-03-06.
5. ↑  เก็บถาวร 2011-10-08 ที่ เวย์แบ็กแมชชีน สีกุน น. จากพจนานุกรมฉบับราชบัณฑิตยสถาน พ.ศ. 2542

แหล่งข้อมูลอื่น
---------------

* จาก Fishbase.org (อังกฤษ)


คอมมอนส์ มีภาพและสื่อเกี่ยวกับ:  
**วงศ์ปลาหางแข็ง**
**เฮดจ์ฮอกยุโรป** หรือ **เม่นแคระยุโรป** (อังกฤษ: European hedgehog, Common hedgehog, ชื่อวิทยาศาสตร์: *Erinaceus europaeus*) เป็นสัตว์เลี้ยงลูกด้วยนมขนาดเล็กชนิดหนึ่ง จำพวกเฮดจ์ฮอก (Erinaceinae)

เป็นเฮดจ์ฮอกที่มีขนาดใหญ่ มีขนาดลำตัวยาวประมาณ 18-30 เซนติเมตร หางยาวประมาณ 1.7-5 เซนติเมตร น้ำหนักตัวประมาณ 600-800 กรัม มีขนแข็งปกติและยาวมีขนปกคลุมหนามากกว่า 3 เซนติเมตร ขนที่ใต้ท้องเป็นขนอ่อนสีเทา ส่วนที่เป็นขนแข็งสีดำหรือสีน้ำตาลอ่อน

พบพระจายพันธุ์ในยุโรปตะวันออก, ตะวันตก, ยุโรปใต้ และบางส่วนในรัสเซีย

กินอาหารได้หลากหลายทั้งแมลง, ไส้เดือนดิน, ไข่นก, แมลงปีกแข็ง รวมทั้งหนูหรือกบด้วย ออกหากินในเวลากลางคืน อาศัยและทำรังในโพรงดินที่ขุดเอง

นิยมเลี้ยงเป็นสัตว์เลี้ยง

อ้างอิง
-------

1. ↑  จาก IUCN (อังกฤษ)
2. ↑  B. Lundrigan & J. Bidlingmeyer (2000). "Erinaceus europaeus: European hedgehog". *Animal Diversity* Web. University of Michigan. .
3. ↑  "ลํกษณะ และประวัติ เม่นแคระ". คลังข้อมูลเก่าเก็บจากแหล่งเดิมเมื่อ 2012-03-25. สืบค้นเมื่อ 2012-04-08.

คอมมอนส์ มีภาพและสื่อเกี่ยวกับ:  
**เฮดจ์ฮอกยุโรป**

แหล่งข้อมูลอื่น
---------------

 ข้อมูลที่เกี่ยวข้องกับ Erinaceus europaeus ที่วิกิสปีชีส์

* เก็บถาวร 2012-04-15 ที่ เวย์แบ็กแมชชีน
***พลิกตำนานวีรชน*** (ญี่ปุ่น: 強くてニューサーガ; โรมาจิ: *Tsuyokute Nyū Sāga*) เป็นซีรีส์ไลต์โนเวลญี่ปุ่น เขียนโดยมาซายูกิ อาเบะ และวาดภาพประกอบโดยรีวตะ ฟูเซะ เดิมเผยแพร่ออนไลน์ผ่านเว็บไซต์นิยายออนไลน์สร้างโดยผู้ใช้โชเซ็ตสึกะ นิ นาโรตั้งแต่เดือนพฤษภาคม พ.ศ. 2555 ถึงปี พ.ศ. 2556 ภายหลังสำนักพิมพ์อัลฟาโพลิสได้ลิขสิทธิ์ตีพิมพ์เป็นหนังสือไลต์โนเวลทั้งหมด 10 เล่ม ตั้งแต่เดือนเมษายน พ.ศ. 2556 ถึงกรกฎาคม พ.ศ. 2561 ไลต์โนเวลมีลิขสิทธิ์ในประเทศไทยโดยสำนักพิมพ์กิฟท์บุ๊ค

มังงะดัดแปลงวาดภาพโดยจุง มิอูระ เผยแพร่ออนไลต์ทางเว็บไซต์มังงะของสำนักพิมพ์อัลฟาโพลิสตั้งแต่เดือนกุมภาพันธ์ พ.ศ. 2557 และรวบรวมตีพิมพ์เป็นหนังสือมังงะรวมเล่ม (*ทังโกบง*) ถึงเล่มที่ 10 มังงะมีลิขสิทธิ์ในประเทศไทยโดยสำนักพิมพ์เดกซ์เพรสในชื่อภาษาไทยว่า ***นิวซาก้า พลิกตำนานวีรชน*** ซีรีส์อนิเมะดัดแปลงผลิตโดยสตูดิโอซตสึ, มาคาเรีย และโยโกฮามะแอนิเมชันแลบอราตอรี มีการประกาศสร้าง

ตัวละคร
-------

ไคล์ (カイル, *Kairu*)
ให้เสียงโดย: ยูมะ อุจิดะ
เซรัน (セラン)
ให้เสียงโดย: ฮิโระ ชิโมโนะ
ลีเซ (リーゼ, *Rīze*)
ให้เสียงโดย: ฟัยรูซ ไอ
อูร์ซา (ウルザ, *Uruza*)
ให้เสียงโดย: อาซามิ เซโตะ
ซิลโดเนีย (シルドニア, *Shirudonia*)
ให้เสียงโดย: มินามิ ทากาฮาชิ

สื่อ
----

### ไลต์โนเวล

### มังงะ

### อนิเมะ

ซีรีส์อนิเมะโทรทัศน์ดัดแปลงมีการประกาศสร้างในวันที่ 19 ตุลาคม พ.ศ. 2565 ซีรีส์อนิเมะผลิตโดยสตูดิโอซตสึ, มาคาเรีย และโยโกฮามะแอนิเมชันแลบอราตอรี กำกับโดยโนริกาซุ อิชิโงโอกะ เขียนบทโดยเค็นตะ อิฮาระ ร่างแบบตัวละครแอนิเมชันต้นฉบับโดยนิริตสึ ออกแบบตัวละครโดยอัตสึชิ อาซาฮิ และแต่งดนตรีปรีะกอบโดยชาโจแห่ง Soil & "Pimp" Sessionsและฮิโรโนริ อานาซาวะ มีกำหนดออกอากาศในเดือนกรกฎาคม พ.ศ. 2566

ดูเพิ่ม
-------

* *มันผิดรึไงถ้าใจอยากจะพบรักในดันเจี้ยน: แฟมิเลีย ครอนิเคิล* และ *เวอร์จินโร้ด เพชฌฆาตสาวบนเส้นทางพิสุทธิ์* ซีรีส์ไลต์โนเวลที่วาดภาพประกอบโดยนิริตสึ

อ้างอิง
-------

1. 1 2 3 4 5 6  "Tsuyokute New Saga Light Novels Get TV Anime Next July". Anime News Network. October 19, 2022. สืบค้นเมื่อ October 19, 2022.

แหล่งข้อมูลอื่น
---------------

* เว็บไซต์ทางการของไลต์โนเวลและมังงะ (ญี่ปุ่น)
* เว็บไซต์ทางการของไลต์โนเวล (ญี่ปุ่น)
* เว็บไซต์ทางการของมังงะ (ญี่ปุ่น)
* เว็บไซต์ทางการของอนิเมะ (ญี่ปุ่น)
* *พลิกตำนานวีรชน* (นิยาย) ที่เครือข่ายข่าวอนิเมะ
**พลิกเกมทรชน คนเหนือเมฆ** (อังกฤษ: Eye in the Sky, จีนตัวย่อ: 跟踪; จีนตัวเต็ม: 跟蹤, คำแปล: *กับดัก*) ภาพยนตร์แนวแอ็คชั่นทริลเลอร์สัญชาติฮ่องกง นำแสดงโดย เยิ่น ต๊ะหัว, เหลียง เจียฮุย, ฉี จื่อซาน, หลินเซียะ กำกับโดย ตู้ ฉีฟง และหยู ไหน่ไห่

เนื้อเรื่อง
-----------

ในกรมตำรวจฮ่องกง หน่วยสอดแนม ตำรวจทุกคนจะไม่มีชื่อจริงและจะถูกตั้งชื่อเป็นรหัสทั้งนั้น หัวหมา เป็นนายตำรวจฮ่องกงที่เชี่ยวชาญด้านการสะกดรอยและถอดรหัส ขณะเดียวกันกับที่ หมูน้อย นายตำรวจหญิงหน้าใหม่ที่เพิ่งเข้ามาในหน่วยนี้ และต้องพบกับการล่าโจรจารกรรมเพชร ที่นำทีมโดย "มนุษย์ล่องหน" ขณะที่หัวหมาเองก็ถูกแทงจนได้รับบาดเจ็บสาหัส หมูน้อย ตำรวจหัดใหม่ต้องสืบหาเบาะแสของอาชญากรกลุ่มนี้เพื่อกระชากหน้ากากและลากคอเข้าคุกด้วยตนเอง แต่งานนี้ยากกว่าที่คิด เพราะดูเหมือนว่ามนุษย์ล่องหนจะรู้เท่าทันตำรวจทุกฝีก้าว โดยที่การจะตามไปถึงตัวมนุษย์ล่องหนได้ ต้องตามเบาะแสของ "แฟทแมน" ซึ่งเป็นลูกน้องในทีมของมนุษย์ล่องหนให้ได้ซะก่อน

นักแสดง
-------

* เยิ่น ต๊ะหัว...หัวหมา
* เหลียง เจียฮุย...มนุษย์ล่องหน
* ฉี จื่อซาน...หมูน้อย
* หลินเซียะ...แฟทแมน
* เส้า เหม่ยฉี...มาดาม

เบื้องหลัง, การออกฉายและการวิจารณ์
----------------------------------

*Eye in the Sky* เป็นผลงานจากการสร้างและกำกับ โดย ตู้ ฉีฟง ผู้กำกับฯชาวฮ่องกงที่มีชื่อเสียง โดยเฉพาะกับภาพยนตร์แนวแอ็คชั่นทริลเลอร์ โดยมีนักแสดงชั้นนำ อย่าง เยิ่น ต๊ะหัว และเหลียง เจียฮุย พร้อมด้วย เส้า เหม่ยฉี มาแสดงนำ และมี ฉี จื่อซาน นางงามฮ่องกงในปี ค.ศ. 2004 ที่เป็นผลงานการแสดงเรื่องแรก

ภาพยนตร์เมื่อออกฉายครั้งแรกในเทศกาลภาพยนตร์นานาชาติฮ่องกงในเดือนมิถุนายน ค.ศ. 2007 จัดเป็นภาพยนตร์อาชญากรรมแนวใหม่ที่ไม่เน้นฉากขับรถไล่ล่า และดวลปืน แต่เต็มไปด้วยบรรยากาศลุ้นระทึกกับปฏิบัติการไล่ล่าชิงไหวชิงพริบระหว่างตำรวจและอาชญากร ด้วยภาพมุมสูงที่ให้อารมณ์แตกต่าง คล้ายกับภาพยนตร์ฮอลลีวูดเรื่อง *The Recruit* และ *The Mission Impossible* ได้รับคำวิจารณ์ในทางที่ดีมากมายจากสื่อมวลชนและผู้ชม

นอกจากนี้แล้วยังได้เข้าฉายในเทศกาลภาพยนตร์เบอร์ลิน และยังได้รับรางวัลตัดต่อยอดเยี่ยมจากรายการเอเชี่ยน ฟิล์ม อะวอร์ดส์อีกด้วย

สำหรับในประเทศไทย เข้าฉายในโรงภาพยนตร์ทั่วไปในวันที่ 5 กรกฎาคม ค.ศ. 2007 โดยสหมงคลฟิล์ม และออกอากาศทางโทรทัศน์ทางช่อง 7 2 ครั้ง คือในวันที่ 12 เมษายน ค.ศ. 2011 ในเวลา 08.30 น. และ15 มกราคม ค.ศ. 2012 ในรายการ ในเวลา 03.25 น.

อ้างอิง
-------

1. ↑  สหมงคลฟิล์ม แนะนำภาพยนตร์ใหม่ เรื่อง EYE IN THE SKY
2. ↑  เก็บถาวร 2016-03-05 ที่ เวย์แบ็กแมชชีน เกาะม่าน "เอเชียน ฟิล์ม อะวอร์ด ฮ่องกง" จากผู้จัดการออนไลน์
3. ↑  พลิกเกมทรชน คนเหนือเมฆ[*ลิงก์เสีย*]
4. ↑  ภ.จีน "พลิกเกมทรชน คนเหนือเมฆ" (EYE IN THE SKY) จากช่อง 7

แหล่งข้อมูลอื่น
---------------

* *Eye in the Sky* ที่อินเทอร์เน็ตมูวีเดตาเบส
* เว็บไซต์อย่างเป็นทางการของภาพยนตร์ เก็บถาวร 2016-10-23 ที่ เวย์แบ็กแมชชีน
**เฮคเลอร์แอนด์คอช จีเอ็มบีเอช (เอชเค)** หรือตามเสียงภาษาเยอรมัน **เฮคเลอร์อุนด์ค็อค เกเอ็มเบฮา (ฮาคา)** (เยอรมัน: *Heckler & Koch GmbH (HK)*; เสียงอ่านภาษาเยอรมัน: [ˌhɛklɐ ʔʊnt ˈkɔx]) เป็นบริษัทผู้ผลิตอุปกรณ์ป้องกันตัวของเยอรมันที่ผลิตปืนพก, ปืนไรเฟิล, ปืนกลมือ และเครื่องยิงลูกระเบิด บริษัทตั้งอยู่ที่โอเบิร์นดอร์ฟในรัฐบาเดิน-เวือร์ทเทิมแบร์ค และมีบริษัทสาขาในสหราชอาณาจักร, ฝรั่งเศส และสหรัฐ

กลุ่มเฮคเลอร์แอนด์คอช ประกอบด้วย เฮคเลอร์แอนด์คอช จีเอ็มบีเอช, เฮคเลอร์แอนด์คอชดีเฟนส์, เอ็นเอสเอเอฟลิมิเต็ด และเฮคเลอร์แอนด์คอชฟร็องส์ แอสอาแอส คำขวัญของบริษัท คือ "*Keine Kompromisse*" (ไม่มีการประนีประนอม) เอชเคได้จัดเตรียมอาวุธปืนสำหรับหน่วยทหารและกำลังกึ่งทหารหลายหน่วย เช่น หน่วยปฏิบัติการพิเศษทางอากาศ, กองสารวัตรทหาร, เนวีซีลสหรัฐ, กองกำลังเดลตา, ทีมชิงตัวประกัน, กองกำลังเฉพาะกิจร่วม 2 ของแคนาดา, คาเอสคา และเกเอสเก 9 ของเยอรมัน รวมถึงทีมต่อต้านผู้ก่อการร้ายและช่วยเหลือตัวประกันอื่น ๆ อีกมาก

ผลิตภัณฑ์ที่โดดเด่นของบริษัท ได้แก่ เอ็มพี 5, ปืนกลมือยูเอ็มพี, จี 3, ปืนเล็กยาวต่อสู้เอชเค 417, เอชเค 33, จี 36, ปืนเล็กยาวจู่โจมเอชเค 416, เอ็มจี 5, ปืนกลอเนกประสงค์เอชเค 21, อาวุธป้องกันประจำบุคคลเอ็มพี 7, ชุดปืนพกยูเอสพี และปืนไรเฟิลซุ่มยิงพีเอสจี 1 ที่มีความแม่นยำสูง อาวุธปืนเอชเคทั้งหมดได้รับการตั้งชื่อโดยคำนำหน้าและการแต่งตั้งอย่างเป็นทางการ โดยมีคำต่อท้ายที่ใช้สำหรับรุ่น

เอชเคมีประวัติของนวัตกรรมด้านอาวุธปืน เช่น การใช้พอลิเมอร์ในการออกแบบอาวุธ และการใช้รางสำหรับติดไฟฉายบนปืนพก เอชเคยังได้พัฒนาลำกล้องปืนแบบโพลีโกนอลที่ทันสมัย โดดเด่นเพราะความแม่นยำสูง, เพิ่มความเร็วต้นของกระสุนและความยืดหยุ่นลำกล้องปืน อย่างไรก็ตาม ไม่ใช่ทั้งหมดของการออกแบบที่มีความทะเยอทะยานทางเทคโนโลยีที่กลายเป็นผลิตภัณฑ์ที่ประสบความสำเร็จทางการค้า (เป็นต้นว่า ปืนเล็กยาวทหารจี 11 ขั้นสูง แต่ถูกละทิ้งในปัจจุบัน ซึ่งยิงกระสุนปืนเล็กยาวแบบไม่ใช้ปลอกกระสุนความเร็วสูง) ในกลุ่มผลิตภัณฑ์ที่หลากหลาย เอชเคได้ใช้ระบบปฏิบัติการต่อไปนี้สำหรับอาวุธขนาดเล็ก: ปฏิบัติการแบบโบลวแบ็ค, แบบช่วงสั้น, ถ่วงเวลาด้วยลูกกลิ้ง, ถ่วงเวลาด้วยแก๊ส และแรงดันแก๊ส (ผ่านระบบลูกสูบช่วงสั้น)

อ้างอิง
-------

1. 1 2 3 4 5  "H&K AG Group Accounts 2018". คลังข้อมูลเก่าเก็บจากแหล่งเดิมเมื่อ 2019-12-31. สืบค้นเมื่อ 2019-07-17.
2. ↑  "www.heckler-koch.de". www.heckler-koch.de.`{{cite web}}`: CS1 maint: url-status (ลิงก์)
3. ↑  Hogg, Ian V.; Weeks, John (1992). *Pistols of the World: The Definitive Illustrated Guide to the World's Pistols and Revolvers*. DBI Books. p. 161. ISBN 978-0-87349-128-0.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**เฮคเลอร์แอนด์คอช**

* เว็บไซต์ทางการ (นานาชาติ)
* เว็บไซต์ทางการ (สหรัฐ)
* 2008 Heckler & Koch Military and LE brochure
* HK information on Remtek
**หรงฉุนชินหวัง** พระนามเดิม**หย่งฉี** (永琪) เป็นเจ้าชายแห่งจักรวรรดิต้าชิง เป็นพระราชโอรสพระองค์ที่ห้าในจักรพรรดิเฉียนหลง ที่ประสูติกับยฺหวีกุ้ยเฟย์ (愉貴妃) 

เจ้าชายหย่งฉีเป็นคนรอบคอบและขยันหมั่นเพียรตั้งแต่ทรงพระเยาว์ ในบรรดาเจ้าชายทั้งหมด ทรงเป็นท่านแรกที่ไปถึงสถานที่เรียนเสมอ ทรงสนิทสนมกับเจ้าชายหย่งเหยี่ยน พระอนุชาต่างพระมารดา ทรงปรีชาสามารถในการตรัสภาษาแมนจูและภาษามองโกลอย่างคล่องแคล่ว และยังทรงรอบรู้ด้านดาราศาสตร์ ภูมิศาสตร์ และการคำนวณปฏิทินจันทรคติ ทรงมีผลงานคือหนังสือเรื่อง เจียวถง เถิงเก่า (蕉桐幐稿) นอกจากนี้ยังทรงปรีชาสามารถในด้านการแต่งบทกวี ประดิษฐ์ตัวอักษร และอีกทั้งยังทรงมีฝีพระหัตถ์ในด้านการขี่ม้าและยิงธนู จากพรสวรรค์เหล่านี้ทำให้พระองค์ทรงเป็นที่สนิทเสน่หาของพระบิดายิ่งนัก ใน ค.ศ.1765 จักรพรรดิเฉียนหลงได้ทรงสถาปนาพระองค์ขึ้นเป็น "หรงชินหวัง" (榮親王) และเป็นพระราชโอรสพระองค์แรกที่ได้รับพระนามอย่างเป็นทางการ นอกจากนี้ตัวอักษรคำว่า "หรง" (榮) นั้นหมายถึง "บารมี" หรือ "เกียรติ" ซึ่งแสดงให้เห็นว่าจักรพรรดิเฉียนหลง ทรงตั้งความหวังไว้สูงมากกับพระราชโอรสองค์นี้

สิ้นพระชนม์
-----------

เจ้าชายหย่งฉีสิ้นพระชนม์ใน ค.ศ.1766 หลังจากทรงทุกข์ทนทรมานจากโรคที่ไม่รู้จัก เป็นเวลาหลายเดือน (ทรงเริ่มประชวรตั้งแต่ได้รับพระนามเป็นหรงชินหวัง) ทรงได้รับพระนามหลังสิ้นพระชนม์ว่า "ฉุน" (純) อันหมายถึง "บริสุทธิ์" พระนามเต็มหลังสิ้นพระชนม์คือ "หรงฉุนชินอ๋อง" (榮純親王)

พระสุสาน
--------

เจ้าชายหย่งฉี มีพระสุสานอยู่ใกล้กับเจ้าชายหย่งหวง (永璜) พระราชโอรสพระองค์ใหญ่ในจักรพรรดิเฉียนหลงที่สิ้นพระชนม์ขณะพระชันษาเพียง 22 ปี พระสุสานในบางครั้งถูกเรียกว่า "พระสุสานรัชทายาท" ตั้งอยู่ในตอนเหนือของกรุงปักกิ่งไปทางทิศตะวันออก อยู่ใกล้กับ อาคารปู้เหล่าถุน ในปี ค.ศ.1958 ที่ของพระสุสานถูกทำลายเพื่อทำการก่อสร้าง โครงกระดูกถูกเคลื่อนย้ายอย่างระมัดระวังและถูกนำไปเก็บไว้ที่พิพิธภัณฑ์

การถูกสนับสนุน
--------------

พระมารดาของเจ้าชายหย่งฉีไม่ได้เป็นจักรพรรดินีแต่เป็นเพียงกุ้ยเฟย แต่เจ้าชายหย่งฉีกลับได้รับสถาปนาขึ้นเป็นอ๋องชั้นเอก และมีสัญญาณว่าจักรพรรดิเฉียนหลงทรงพิจารณาจะให้เจ้าชายหย่งฉีเป็นรัชทายาท แทนที่เจ้าชายหย่งจีและเจ้าชายหย่งจิ่งที่ประสูติกับจักรพรรดินีจี้ เช่นนี้ก็เป็นที่เชื่อและมั่นใจได้ว่าจักรพรรดิเฉียนหลงได้ทรงสนับสนุนส่งเสริมและหมายมั่นที่จะให้พระราชโอรสพระองค์นี้สืบราชบัลลังก์ต่อจากพระองค์

เจ้าชายหย่งฉีเป็นเจ้าชายที่โดดเด่นที่สุดในบรรดาพระราชโอรสในจักรพรรดิเฉียนหลง และทรงเลือกที่จะประสบความสำเร็จเหมือนกับพระบิดา แต่ก็สิ้นพระชนม์ขณะพระชันษาเพียง 25 ปี ใน ค.ศ.1793 เมื่อจักรพรรดิเฉียนหลงได้พบกับทูตอังกฤษชื่อ จอร์จ มาคาร์ทนีย์ ทูตคนนี้ก็พูดยกย่องและชื่นชอบในตัวองค์ชายหย่งฉีเป็นอันมาก

พระบรมวงศานุวงศ์
----------------

* พระบิดา: จักรพรรดิเฉียนหลง
* พระมารดา: อวี๋กุ้ยเฟย จากสกุลเคอหลี่เย่เท่อ
* พระชายา
	+ พระชายาเอก จากสกุลซีหลินเจวี๋ยหลัว
	+ พระชายารอง จากสกุลสั่วชั่วหลัว
	+ พระชายารอง จากสกุลกวาเอ่อร์เจีย
	+ พระชายารอง จากสกุลอีเอ่อร์เกินเจวี๋ยหลัว
	+ พระชายารอง จากสกุลว่านหลิวฮา
	+ พระสนม จากสกุลหู
* พระโอรส
	+ เจ้าชาย (ไม่ปรากฏพระนาม) (1759-1759)
	+ เจ้าชาย (ไม่ปรากฏพระนาม) (1760-1760)
	+ เจ้าชาย (ไม่ปรากฏพระนาม) (1761-1763)
	+ เจ้าชาย (ไม่ปรากฏพระนาม) (1764-1764)
	+ เจ้าชายเหมียนอี้ (绵亿,1764-1815) หรงเค่อจวิ้นหวัง (榮恪郡王,1784-1815)
	+ เจ้าชาย (ไม่ปรากฏพระนาม) (1765-1765)
* พระธิดา
	+ เจ้าหญิงกู้ซาน (ไม่ปรากฏพระนาม)
**วงศ์ปลาอินซีเน็ต** (อังกฤษ: Prochilodus, Flannel-mouth characin) เป็นวงศ์ปลาน้ำจืดจำพวกหนึ่ง ในอันดับปลาคาราซิน (Characiformes) ใช้ชื่อวงศ์ว่า Prochilodontidae (/โพร-ชิ-โล-ดอน-ทิ-ดี/)

ปลาในวงศ์นี้มีรูปร่างคล้ายปลาในวงศ์ปลาตะเพียน (Cyprinidae) กล่าวคือ มีรูปร่างแบนข้าง ผอมเพรียว เกล็ดมีสีเงินแวววาว มีลายแถบสีคล้ำ ดวงตากลมโต ปากมีขนาดเล็ก ริมฝีปากหนา โดยเฉพาะปากบน และสามารถขยับไปมาได้ตลอด ฟันมี 2 แถวและมีขนาดเล็ก ครีบหางและครีบหลังในบางสกุลมีลายแถบสีดำ

มีพฤติกรรมอยู่รวมกันเป็นฝูงขนาดใหญ่ พบกระจายพันธุ์ทั่วไปในแม่น้ำและแหล่งน้ำจืดของทวีปอเมริกาใต้ เช่น แม่น้ำอเมซอนและสาขา เป็นปลาที่กินได้ทั้งพืชและสัตว์ โดยใช้ปากที่ขยับไปมาได้ตลอดเวลานั้นตอดหาอาหารกินตามพื้นท้องน้ำ และวัสดุใต้น้ำต่าง ๆ ผสมพันธุ์และวางไข่ได้ครั้งละ 100,000 ฟอง 

มีขนาดโดยเฉลี่ยประมาณ 30 เซนติเมตร พบใหญ่ที่สุดถึง 80 เซนติเมตร นับเป็นปลาเศรษฐกิจที่นิยมบริโภคกันในท้องถิ่น 

อีกทั้งยังนิยมเลี้ยงเป็นปลาสวยงามอีกด้วย โดยเฉพาะในสกุล *Semaprochilodus* หรือที่รู้จักกันดีในแวดวงปลาสวยงามว่า "อินซีเน็ต" โดยนิยมเลี้ยงกันเป็นปลาที่ใช้ทำความสะอาดตู้เลี้ยง เพราะเป็นปลาที่ใช้ปากตอดเศษอาหารและตะไคร่น้ำได้เป็นอย่างดี อีกทั้งยังมีความสวยงามอีกด้วย นอกจากนี้ยังมีความเชื่อว่า ปลาชนิดนี้ควรเลี้ยงคู่กับปลาอะโรวาน่าหรือปลามังกร เพราะมีชื่อเรียกในภาษาจีนว่า "เฟยหง" (จีนตัวเต็ม: 飛鳳) เมื่อเลี้ยงคู่กันแล้วจะเปรียบเสมือนหงส์คู่มังกร

มีทั้งหมด 21 ชนิด 3 สกุล

การจำแนก
--------

สกุล *Ichthyoelephas*

* *Ichthyoelephas humeralis*
* *Ichthyoelephas longirostris*

สกุล *Prochilodus*

* *Prochilodus argenteus*
* *Prochilodus brevis*
* *Prochilodus britskii*
* *Prochilodus costatus*
* *Prochilodus hartii*
* *Prochilodus lacustris*
* *Prochilodus lineatus*
* *Prochilodus magdalenae*
* *Prochilodus mariae*
* *Prochilodus nigricans*
* *Prochilodus reticulatus*
* *Prochilodus rubrotaeniatus*
* *Prochilodus vimboides*

สกุล *Semaprochilodus*

* *Semaprochilodus brama*
* *Semaprochilodus insignis*
* *Semaprochilodus kneri*
* *Semaprochilodus laticeps*
* *Semaprochilodus taeniurus*
* *Semaprochilodus varii*


คอมมอนส์ มีภาพและสื่อเกี่ยวกับ:  
**วงศ์ปลาอินซีเน็ต**

ดูเพิ่ม
-------

* วงศ์ปลาคาราซินไม่มีฟัน (Curimatidae)

อ้างอิง
-------

1. ↑  หนังสือ (แอบ) คุยเรื่องปลาตู้ โครงการ 2 ปลาอโร ตัวเป็นวา น่าเลี้ยง โดย Nanconnection: สำนักพิมพ์ซีเอ็ดยูเคชั่น พ.ศ. 2546 ISBN 9745348651
2. ↑  Family Prochilodontidae - Flannel-mouth characiforms
**"อ๊อด อ๊อด"** เป็นซิงเกิลที่ 2 ของวงเดอะริชแมนทอย จากผลงานอัลบั้มชุด *ลำนำสะดิ้งเลิฟยู* เพลงนี้มีเนื้อหาพูดถึง ผู้ชายคนหนึ่ง ซึ่งไปแอบรักสาวอินเตอร์ ไฮโซ ที่พูดไทยคำอังกฤษคำ จึงต้องฝึกพูดภาษาอังกฤษในแบบงู ๆ ปลา ๆในเนื้อเพลงมีการแทรกท่อนหนึ่งของเพลงโนบอดี้ของวันเดอร์เกิร์ลส์ด้วย เป็นเพลงแนวอัลเทอร์เนทีฟในรูปแบบความเป็นไทย

มิวสิกวิดีโอเป็นการล้อเลียนรายการโทรทัศน์ในยุคคริสต์ทศวรรษ 1960 โดยเป็นรายการเกี่ยวกับสุขภาพ เพื่อยั่วล้อกับเรื่องของอวัยวะ 'หัวใจ' อันสื่อถึงเรื่องรักใคร่ตามเนื้อหาของเพลง โดยมีการถ่ายทำทั้งในสตูดิโอและนอกสถานที่ (สวนลุมพินี) โดย แจ๊ป นักร้องนำ และมารีญา ลินน์ เป็นผู้ประกาศข่าว ส่วนสมาชิกคนอื่นๆ ของวงแสดงเป็นเจ้าหน้าที่ผลิตรายการ ผู้สื่อข่าว และวิทยากร

อันดับเพลง
----------

| ชาร์ต | อันดับสูงสุด |
| --- | --- |
| เอ็มทีวีไทยแลนด์ | 1 |
| แชนแนลวีไทยแลนด์ สยามท็อป 20 | 1 |
| แฟตเรดิโอ | 1 |
| ซี้ดเอฟเอ็ม | 1 |
| ฮอตเอฟเอ็ม | 7 |
| ทรู มิวสิกท็อป 20 | 2 |
|

อ้างอิง
-------

1. ↑  "The Richman Toy ออกซิงเกิล 2 'อ๊อด อ๊อด' ทักทายขาโจ๊ะ เปิดอัลบั้มที่สยาม". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2009-11-03.
2. ↑  SEED CHART TOPS 20 [ประจำวันที่ 14 กันยายน 2552]
3. ↑  20 อันดับประจำวันที่ : วันที่ 27 ก.ย. -3 ต.ค. 2552[*ลิงก์เสีย*]
4. ↑  20 อันดับประจำวันที่ : วันที่ 4-10 ตุลาคม 2552[*ลิงก์เสีย*]
**จอมนางสะท้านแผ่นดิน** เป็นภาพยนตร์ดราม่าชีวประวัติของเกาหลีใต้ปี ค.ศ. 2007 กำกับโดยชาง ยุน-ฮยอน สร้างจากนวนิยายเรื่อง *Hwangjini* ของฮง ซ็อก-ช็อง ในปี ค.ศ. 2002 (ซึ่งได้รับรางวัล Manhae Prize สาขาวรรณกรรม ในปี ค.ศ. 2004) ภาพยนตร์เล่าถึงชีวิตของฮวัง จิน-อี โสเภณีที่มีชื่อเสียงที่สุด (หรือกีแซง) ในประวัติศาสตร์เกาหลี นำแสดงโดยซง ฮเย-กโย รับบทเป็น ฮวัง จิน-อี

เนื้อเรื่อง
-----------

เธอเติบโตในครอบครัวขุนนางในศตวรรษที่ 16 ซึ่งเป็นยุคที่สถานะทางชนชั้นกำหนดชะตาชีวิต ซึ่งฮวัง จิน-อีได้ค้นพบความลับที่น่าตกใจเกี่ยวกับชาติกำเนิดของเธอ นั่นคือ เธอเกิดมาเป็นลูกนอกสมรส เธอจึงเป็นชนชั้นต่ำและสละสถานะชนชั้นสูงของเธอ ก่อนที่จะมาเป็นกีแซง เธอตัดสินใจสละพรหมจรรย์ให้กับผู้ชายที่เธอเลือกเอง และใช้คืนแรกกับ ก็อม-ยี คนรับใช้ของครอบครัวที่รู้จักกันมานาน ซึ่งเธอรู้ว่าเขารักเธอมาก ในฐานะกีแซง จิน-อีโด่งดังจากความงามระดับตำนาน ความเฉลียวฉลาด และพรสวรรค์ในการร้องเพลง การเต้นรำ และบทกวีของเธอ แต่แม้ว่าเธอจะถูกรายล้อมไปด้วยขุนนางที่มอบของขวัญและความชื่นชมให้เธอ เธอใช้ชีวิตอย่างสันโดษ

นักแสดง
-------

* ซง ฮเย-กโย - ฮวัง จิน-อี
	+ คิม ยู-จ็อง - ฮวัง จิน-อี (วัยเด็ก)
* ยู จี-แท - ก็อม-ยี
	+ อี ฮย็อน-อู - ก็อม-ยี (วัยเด็ก)

อ้างอิง
-------

1. ↑  "Hwang Jin Yi (2007)". *Box Office Mojo*. Retrieved 2013-07-22.
2. ↑  "Song Hye-kyo Sheds Cute Image for Gisaeng Role". *The Chosun Ilbo*. 27 March 2007. สืบค้นเมื่อ 2013-07-22.
3. ↑  Lee, Min-a (17 April 2007). "New Song picked for *Hwang Jin Yi*". *Korea JoongAng Daily*. สืบค้นเมื่อ 2013-07-22.
**เลขควอนตัมโมเมนตัมเชิงมุม** สัญลักษณ์ คือ **ℓ** (Azimuthal quantum number หรือ Orbital angular momentum quantum number) เป็นเลขควอนตัมสำหรับวงโคจรของอะตอม ที่ใช้บอกโมเมนตัมเชิงมุมสำหรับการเคลื่อนที่ของอิเล็กตรอนรอบนิวเคลียสและใช้บอกรูปร่างของออร์บิทัลที่อิเล็กตรอนนั้นครอบครองอยู่ เลขควอนตัมโมเมนตัมเชิงมุมเป็นเลขอันดับ 2 ในชุดของเลขควอนตัม ซึ่งเลขควอนตัมนี้เป็นเลขที่อธิบายสถานะควอนตัมของอิเล็กตรอน เลขควอนตัม ประกอบด้วย เลขควอนตัมหลัก (Principal quantum number) เลขควอนตัมโมเมนตัมเชิงมุม (Azimuthal quantum number) เลขควอนตัมแม่เหล็ก (Magnetic quantum number) และเลขควอนตัมสปิน (Spin quantum number)

โมเมนตัมเชิงมุม (L) ของอิเล็กตรอนในอะตอม มีความสัมพันธ์กับเลขควอนตัมโมเมนตัมเชิงมุม (ℓ) ดังสมการ 

{\displaystyle \mathbf {L} ^{2}\Psi =\hbar ^{2}{\ell (\ell +1)}\Psi }
โดยที่

*ħ* คือ ค่าคงตัวของพลังค์แบบลดค่า

**L**2 คือ ตัวดำเนินการโมเมนตัมเชิงมุม

{\displaystyle \Psi } คือ ฟังก์ชันคลื่นของอิเล็กตรอน

เลขควอนตัมโมเมนตัมเชิงมุม บอกให้ทราบถึงจำนวนและชนิดของระดับพลังงานย่อย (subshell) ทำให้ทราบว่ามีจำนวนออร์บิทัลเท่าใด และเมื่อทราบจำนวนออร์บิทัลจะทราบว่าแต่ละออร์บิทัลทำมุมกันเท่าใด จึงทราบว่ารูปร่างของกลุ่มออร์บิทัลเป็นแบบใด ค่า ℓ ขึ้นกับเลขควอนตัมหลัก (n) มีค่าเป็นจำนวนเต็มบวกเสมอ (ℓ = 0, 1, 2, … ถึง n-1)

The atomic orbital wavefunctions of a hydrogen atom. The principal quantum number is at the right of each row and the azimuthal quantum number is denoted by letter at top of each column.

| ℓ | Letter | Max electrons | Shape | Name |
| --- | --- | --- | --- | --- |
| 0 | s | 2 | sphere | **s**harp |
| 1 | p | 6 | two dumbbells | **p**rincipal |
| 2 | d | 10 | four dumbbells or unique shape one | **d**iffuse |
| 3 | f | 14 | eight dumbbells or unique shape two | **f**undamental |
| 4 | g | 18 |  |  |
| 5 | h | 22 |  |  |
| 6 | i | 26 |  |  |

ตัวอักษรภาษาอังกฤษ s, p, d, f ที่เป็นชื่อออร์บิทัล มาจากการสังเกตเส้นสเปกตรัม ซึ่งบางเส้นคมชัด (shape) บางเส้นเข้มจึงน่าจะเป็นเส้นหลัก (principle) บางเส้นพร่า (diffuse) บางเส้นพบบ่อย ๆ หรือพบได้ง่าย (fundamental) ต่อมาจึงเรียงตามตัวอักษรเพื่อให้ง่ายต่อการจดจำ อักษรตัวถัดจาก f คือ g ดังนั้นถ้าในอนาคตเราพบธาตุในออร์บิทัลใหม่ก็จะให้ชื่อต่อจาก f คือ g, h, I, j, ….
เสาแสงในเวลากลางคืน อ่าวเคมบริดจ์ นูนาวุต แคนาดา
**เสาแสง** (อังกฤษ: light pillar) เป็นชื่อเรียกปรากฏการณ์ทางแสงซึ่งเกิดขึ้นในชั้นบรรยากาศที่มีรูปแบบเป็นเส้นตรงแนวตั้งซึ่งอาจจะแผ่ขึ้นไปข้างบนหรือแผ่ลงมาข้างล่างของแหล่งกำเนิดแสงก็ได้ ปรากฏการณ์นี้เกิดจากการสะท้อนของแสงจากผลึกน้ำแข็งเล็กๆในชั้นบรรยากาศหรือก้อนเมฆ แหล่งกำเนิดแสงของปรากฏการณ์นี้มาจากดวงอาทิตย์ (โดยปกติจะเกิดเมื่ออยู่ใกล้หรือต่ำกว่าขอบฟ้า) ซึ่งหากเกิดจากดวงอาทิตย์จะเรียกปรากฏการนี้ว่า**เสาแสงอาทิตย์** (sun pillar หรือ solar pillar) นอกจากดวงอาทิตย์แล้วยังสามารถเกิดจากดวงจันทร์หรือเสาไฟข้างถนนก็ได

การก่อรูป
---------

ภาพแสดงการเกิดเสาแสง
เสาแสงเป็นปรากฏการณ์ที่เกิดจากปฏิสัมพันธ์ของแสงกับผลึกน้ำแข็งซึ่งเป็นปรากฏการณ์ในกลุ่มทรงกลด ผลึกน้ำแข็งที่ทำให้เกิดเสาแสงนั้นส่วนมากมีลักษณะแบนและเป็นรูป 6 เหลี่ยม ซึ่งมีแนวโน้มที่จะลอยตัวเรียงกันเป็นแนวดิ่งเมื่อมันตกมาตามอากาศ พื้นผิวของมันเมื่อรวมกันก็จะทำหน้าที่คล้ายกระจกขนาดใหญ่ซึ่งสะท้อนแสงจากแหล่งกำเนิดให้แผ่ขึ้นไปข้างบนหรือแผ่ลงมาข้างล่าง

รูปภาพ
------

* เสาแสงในแคนาดาเสาแสงในแคนาดา
* เสาแสงสีอ่อนในนอร์ท เบย์ ออนแทรีโอ แคนาดาเสาแสงสีอ่อนในนอร์ท เบย์ ออนแทรีโอ แคนาดา
* เสาแสงที่เกิดจากเสาไฟเหนือมหาวิทยาลัยอลาสกาแฟร์แบงค์เสาแสงที่เกิดจากเสาไฟเหนือมหาวิทยาลัยอลาสกาแฟร์แบงค์
* เสาแสงจากพระอาทิตย์ตกใน แอริโซนาเสาแสงจากพระอาทิตย์ตกใน แอริโซนา
* เสาแสงอาทิตย์ใน ซานฟรานซิสโก รัฐแคลิฟอร์เนียเสาแสงอาทิตย์ใน ซานฟรานซิสโก รัฐแคลิฟอร์เนีย
* เสาแสงช่วงคืนฤดูหนาวในไวโอมิงเสาแสงช่วงคืนฤดูหนาวในไวโอมิง
* เสาแสงระหว่างช่วงคืนฤดูหนาวมกราคมปี 2016 ในสต็อกโฮล์ม ประเทศสวีเดนเสาแสงระหว่างช่วงคืนฤดูหนาวมกราคมปี 2016 ในสต็อกโฮล์ม ประเทศสวีเดน
* เสาแสงอาทิตย์ขนาดเล็กที่เห็นในแอนตาร์กติกเสาแสงอาทิตย์ขนาดเล็กที่เห็นในแอนตาร์กติก
* เสาแสงอาทิตย์ที่เห็นในโอไฮโอในเดือนมกราคม 2015เสาแสงอาทิตย์ที่เห็นในโอไฮโอในเดือนมกราคม 2015
* เสาแสงในช่วงเช้าของวันที่ 27 ธันวาคม 1993 ที่รอเชสเตอร์ (รัฐนิวยอร์ก)เสาแสงในช่วงเช้าของวันที่ 27 ธันวาคม 1993 ที่รอเชสเตอร์ (รัฐนิวยอร์ก)

ดูเพิ่ม
-------


คอมมอนส์ มีภาพและสื่อเกี่ยวกับ:  
**เสาแสง**

* Pillars. Atmospheric Optics. Explanations (10 pages) and many images.
* Light Pillars: An Introduction to Sun Pillars and Related Phenomena. The Weather Doctor's Weather Eyes. Another nice explanation, all on one page
* Fabulous frozen frames – Sydney Morning Herald. November 1, 2006
* A Sun Pillar Over North Carolina. NASA Astronomy Picture of the Day, 15 December 2008
**บัพเฟอร์วงกลม** (อังกฤษ: circular buffer) เป็นโครงสร้างข้อมูลประเภทหนึ่ง ซึ่งเป็นการจัดการข้อมูลในรูปแบบวงกลม แต่ขนาดหรือความจุของข้อมูลจะต้องจำกัดไม่สามารถเพิ่มขึ้นได้ หลักการทำงานส่วนใหญ่จะเป็นการเก็บข้อมูลแบบตามลำดับ จนข้อมูลเต็มก็จะทำการเพิ่มข้อมูลไปใหม่ โดยใช้หลักการ FIFO (FIRST IN FIRST OUT) หรือ มาก่อนก็ออกก่อน

หลักการทำงาน
------------

* ในตอนแรกถ้า array หรือที่เก็บข้อมูลว่างเปล่า จะนำข้อมูลไปใส่ได้เลย ( จริง ๆแล้วตำแหน่งตอนเริ่มต้นไม่สำคัญ เพราะตอนอ่านข้อมูลพิจารณา Pointer เป็นหลัก )
* ถ้าใส่ข้อมูลไปจนเต็มแล้ว ถ้าต้องการใส่ข้อมูลเพิ่ม ก็ทำการใส่ในตำแหน่งถัดไป ( จะทับกับข้อมูลที่ใส่มาก่อนหน้า เพราะเป็นวงกลม )
* ซึ่งถ้ายิ่งใส่มาเรื่อย ๆ ข้อมูลก็จะทับกัน ไปเรื่อย ๆ ทำให้ข้อมูลเก่าที่ใส่เข้ามา หายไปแทนที่ด้วยข้อมูลใหม่
* ซึ่งตอนอ่านข้อมูลออกจากระบบ จะอ่านตามลำดับ ตัวที่มาก่อนจะออกมาก่อน ( โดยดูจาก Pointer )

ความซับซ้อนของการทำงาน
----------------------

จะขึ้นอยู่กับขนาดของข้อมูลทั้งหมด ดังนั้นสรุปได้ว่า Big(o) = O(n) จะได้ว่า Best Case คือ ขนาดของข้อมูลมีน้อยที่สุดหรือไม่มีเลย และ Worst Case คือ ขนาดของข้อมูลมีมากที่สุด

ตัวอย่างการเขียนโปรแกรม
-----------------------

ตัวอย่างการเขียนโปรแกรมด้วยภาษาไพทอน (Python)

```
class CircularBuffer:
    def \_\_init\_\_(self, size):
        self.size = size
        self.data = [None]\*size
        self.cur = 0

    def append(self, x):
        self.data[self.cur] = x
        self.cur = (self.cur + 1) % self.size

    def get(self):
        return self.data[self.cur:]+self.data[:self.cur]

```

อ้างอิง
-------

O'Reilly Media. (2002). Implementing a Ring Buffer. Python Cookbook. Retrieved 30 April 2018.